ROZHODNUTIE KOMISIE
z 19. októbra 2005,
ktorým sa umožňuje členským štátom predĺžiť prechodné povolenia udelené pre nové účinné látky boskalid, indoxakarb, spinosad a jadrový vírus polyédra Spodoptera exigua
[oznámené pod číslom K(2005) 4002]
(Text s významom pre EHP)
(2005/743/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na štvrtý pododsek jej článku 8 ods. 1,
keďže:
(1)
V apríli 2001 bola Nemecku od spoločnosti BASF AG doručená žiadosť o zaradenie účinnej látky boskalid (predchádzajúci názov: nikobifén) do prílohy I k smernici 91/414/EHS v súlade s článkom 6 ods. 2 smernice 91/414/EHS. Rozhodnutie Komisie 2002/268/ES (2) potvrdilo, že spis možno považovať za úplný a údaje a informácie v ňom uvedené spĺňajú požiadavky stanovené v prílohe II a III k smernici.
(2)
V októbri 1997 bola Holandsku od spoločnosti DuPont de Nemours doručená žiadosť týkajúca sa indoxakarbu (predchádzajúci názov: DPX-KN128). Rozhodnutie Komisie 98/398/ES (3) potvrdilo, že spis možno považovať za úplný a údaje a informácie v ňom uvedené spĺňajú požiadavky stanovené v prílohe II a III k smernici.
(3)
V júli 1999 bola Holandsku od spoločnosti Dow Agrosciences doručená žiadosť týkajúca sa spinosadu. Rozhodnutie Komisie 2000/210/ES (4) potvrdilo, že spis možno považovať za úplný a údaje a informácie v ňom uvedené spĺňajú požiadavky stanovené v prílohe II a III k smernici.
(4)
V júli 1996 bola Holandsku od spoločnosti Biosys doručená žiadosť týkajúca sa jadrového vírusu polyédra Spodoptera exigua. Rozhodnutie Komisie 97/865/ES (5) potvrdilo, že spis možno považovať za úplný a údaje a informácie v ňom uvedené spĺňajú požiadavky stanovené v prílohe II a III k smernici.
(5)
Potvrdenie úplnosti spisov bolo potrebné z dôvodu povolenia ich podrobného preskúmania a umožnenia členským štátom udeliť prechodné povolenia na obdobie najviac troch rokov pre prípravky na ochranu rastlín, ktoré obsahujú uvedené účinné látky, v súlade s podmienkami stanovenými v článku 8 ods. 1 smernice 91/414/EHS, najmä s podmienkou súvisiacou s podrobným posúdením účinnej látky a prípravku na ochranu rastlín vzhľadom na požiadavky stanovené v smernici.
(6)
Vplyv týchto účinných látok na ľudské zdravie a životné prostredie bol zhodnotený v súlade s ustanoveniami článku 6 ods. 2 a ods. 4 smernice 91/414/EHS vzhľadom na spôsoby použitia, ktoré navrhli žiadatelia. Spravodajské členské štáty predložili Komisii návrhy hodnotiacich správ 22. novembra 2002 (boskalid), 7. februára 2000 (indoxakarb), 5. marca 2001 (spinosad) a 19. novembra 1999 (jadrový vírus polyédra Spodoptera exigua).
(7)
Po predložení návrhov hodnotiacich správ spravodajskými členskými štátmi bolo potrebné požiadať žiadateľov o ďalšie informácie a požiadať spravodajské členské štáty, aby preskúmali tieto informácie a predložili ich hodnotenia. Preskúmanie spisov ešte stále prebieha, preto nebude možné vykonať celkové hodnotenie podľa časového plánu ustanoveného v smernici 91/414/EHS.
(8)
Hodnotením sa doteraz nezistili žiadne dôvody na znepokojenie, členským štátom by sa malo umožniť predĺženie prechodných povolení udelených pre prípravky na ochranu rastlín obsahujúcich uvedené účinné látky o obdobie 24 mesiacov v súlade s ustanoveniami článku 8 smernice 91/414/EHS, aby sa umožnilo pokračovanie preskúmania spisov. Očakáva sa, že hodnotenie a rozhodovací proces týkajúci sa rozhodnutia o možnom zaradení každej z uvedených účinných látok do prílohy I sa ukončí do dvadsiatich štyroch mesiacov.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť platnosť prechodných povolení pre prípravky na ochranu rastlín, ktoré obsahujú boskalid, indoxakarb alebo jadrový vírus polyédra Spodoptera exigua o obdobie najviac 24 mesiacov odo dňa prijatia tohto rozhodnutia.
Článok 2
Toto rozhodnutie je určené členským štátom.
V Bruseli 19. októbra 2005